Hvad har en au pair-hjælp fra Filippinerne bosiddende i Gentofte til fælles med et arbejdsløst bandemedlem med indvandrerbaggrund?

Umiddelbart ikke meget vil en del mene, men fælles for begge grupper er, at de i det nuværende kommunale udligningssystem udløser et tilskud til kommunekassen.

Det skal være slut, mener regeringen og statsminister Mette Frederiksen (S). Hun kalder det åbenlyst "skævt", eftersom personer på au pair-ordningen ikke belaster kommunernes økonomi.

Jeg betragter det som en bunden opgave, at vi kan få flertal til at få rettet op på nogle af de tekniske problemer, der er. Statsminister Mette Frederiksen, Socialdemokratiet.

Disse kommuner modtog flest au pair-indvandrere i 2018 Gentofte 241 København 108 Rudersdal 89 Lyngby-Taarbæk 53 Hørsholm 51 Aarhus 45 Frederiksberg 36 Vejle 30 Aalborg 26 Helsingør 19 Øvrige kommuner 314 Kilde: Danmarks Statistik

Får regeringen held med at fjerne au pair-indvandrere fra den såkaldte udlændingeudligning, vil det især ramme Gentofte nord for København hårdt.

Læs også : Udligningsreform: Statsministeren vil gå hårdt til landets rige kommuner

Hver fjerde på au pair-ordningen, der kommer til landet, indvandrer til Gentofte. Det viser tal fra Danmarks statistik.

I 2018 modtog Danmark 1.012 indvandrere på ordningen. Heraf modtog Gentofte 241 personer, København 108, Rudersdal 89 og Lyngby-Taarbæk 53 personer.

Syv ud af ti på ordningen indvandrer til kommuner i Region Hovedstaden.

Regeringen vil løse "tekniske problemer"

Statsminister Mette Frederiksen siger selv, at der i udligningssystemet er en række "tekniske problemer," som regeringen nu vil løse.